ЩIэджыкIакIуэм и усэхэр
Си Къэбэрдей
Къэбэрдейуэ си адэжь щIыналъэ,
ЗыпэсщIыфын щымыIэ хэку,
Пхуэзгъэушэну усэбзэ пшыналъэр,
Нобэ япэу сыкъихьащ утыку.
Дунейм и кIапэ псоми щызэхахыу,
Уэрэд куэдым щагъэфIащ си лъахэр.
Къыхэщыжу ди тхыдэм и нэхур,
Уардэу къытщхьэщытщ
Iуащхьэмахуэ.
ЯхуэIуэтэщIкъым лъэпкъ Iущыгъэр,
Уи бын я хабзэр, я нэмыс.
КъысфIощIыр узищIасэ дыгъэр
Хэхауэ гуапэу нэхъ къыпхуепс.
Си Къэбэрдейуэ адыгэ щIыналъэ,
Лъэпкъ куэдым къыпхуаIэт
хъуэхъу фалъэр.
Гъусэ къыпхуэхъур бгъэщIэращIэу,
Уахътыншэм хуэдэщ уи гурыщIэр.
Гъатхэ
КъэкIуэжащи, гъатхэр щIэрыщIэу,
Дунейм къыхелъхьэжыр псэщIэ.
Джабэ зытелъам уэс ныкъуэтхъур,
Алэрыбгъу щхъуантIэ трепхъуэ.
КъуэкIыпIэм и нэхущ пшэплъым
Къуалэбзу къыдэушым,
Зэрагъэлъэлъу пшыналъэр,
МахуэщIэм уэрэд къыхурашыр.
Iущащэхэу псыхьэлыгъуэхэр
Щожэххэр уэрамым, губгъуэм.
ДахагъэкIэ гъатхэ махуэщIэр
ЗылъэIэс псоми яIуощIэ.
И макъыр махуэщIэ къэушым
Джабэхэм щызэподжэж.
Дыгъэ бзийхэр нэбэнэушэу
Удз тхьэмпэхэм толъэщIыхьыж.
БЕЙ Жансурэт.
Дзэлыкъуэкъуажэ
